Diari Oficial de la Generalitat Valenciana


Sumari del DOGV 9805, del 08-03-2024 (2024/2045)

RESOLUCIÓ de 28 de febrer de 2024, del director general del Palau de les Arts Reina Sofia, Fundació de la Comunitat Valenciana, per la qual es dona publicitat a la convocatòria del procés selectiu per a cobrir com a personal laboral fix llocs de treball de l'Orquestra de la Comunitat Valenciana (violí I, violí II, violoncel i arpa), orquestra titular del Palau de les Arts, en torn lliure i mitjançant el sistema d'oposició, corresponents a les ofertes d'ocupació pública de l'entitat de 2022 i 2023.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9805

Data del DOGV
:   08-03-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/2045


Data del document
:   28-02-2024

Organisme emissor
:   Fundació de la Comunitat Valenciana Palau de les Arts Reina Sofia

Tipus de document
:   Resolució

Anàlisi jurídica

RESOLUCIÓ de 28 de febrer de 2024, del director general del Palau de les Arts Reina Sofia, Fundació de la Comunitat Valenciana, per la qual es dona publicitat a la convocatòria del procés selectiu per a cobrir com a personal laboral fix llocs de treball de l'Orquestra de la Comunitat Valenciana (violí I, violí II, violoncel i arpa), orquestra titular del Palau de les Arts, en torn lliure i mitjançant el sistema d'oposició, corresponents a les ofertes d'ocupació pública de l'entitat de 2022 i 2023. [2024/2045]  
En data 31.12.2022 es dona publicitat en el Diari Oficial de la Generalitat Valenciana núm. 9501 a l'oferta d'ocupació pública del Palau de les Arts Reina Sofia, Fundació de la Comunitat Valenciana per a 2022. En data 29.12.2023 i posterior correcció de 03.01.2024 es dona publicitat en el Diari Oficial de la Generalitat Valenciana núm. 9755 i núm. 9758 a l'oferta d'ocupació pública per a l'any 2023.  
Entre els llocs integrants de les ofertes esmentades hi ha 4 llocs de l'Orquestra de la Comunitat Valenciana.  
Esta resolució dona publicitat a la convocatòria del procés selectiu per a cobrir definitivament estos 4 llocs, per torn lliure, mitjançant el sistema selectiu d'oposició, de conformitat amb el que establix l'apartat II.7 de la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del Sector Públic Instrumental de la Generalitat, pel que fa a la provisió de les places que es corresponen amb la prestació de serveis de caràcter artisticomusical i text del II conveni col·lectiu de la Fundació Palau de les Arts Reina Sofia (BOP núm.246, 26.12.2022. Codi: 47871681010145).  
  
Este procés selectiu es regirà per les bases i els annexos a estes que s'adjunten a esta resolució.  
En allò no previst en les bases esmentades, se seguiran les indicacions adreçades a les persones aspirants que la Direcció de la Fundació Palau de les Arts Reina Sofia i l'òrgan tècnic de selecció, segons les respectives competències, faran públiques a través de la seu electrònica ocupacio.lesarts.com i www.muv.ac/orquestra-de-la-comunitat-valenciana. Igualment, a través d'estes seus electròniques, s'informarà sobre les formes, dates i terminis d'admissió de sol·licituds per a participar en el procés selectiu.  
Per tant, i en virtut de les facultats atorgades per l'article 25.i dels Estatuts del Palau de les Arts, resolc:  
  
1. Normes generals  
1.1. El caràcter d'entitat pública del Palau de les Arts Reina Sofia, Fundació de la Comunitat Valenciana (d'ara en avant Les Arts), integrant del sector públic empresarial i fundacional de la Generalitat, segons es recull en els articles 2 i 3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, determina que en l'accés als llocs de treball d'esta s'han de garantir els principis constitucionals de publicitat, igualtat, mèrit i capacitat, així com la resta de principis recollits en la Llei 4/2021, de 16 d'abril, de la funció pública valenciana.  
Els llocs a cobrir es determinen a través de les corresponents ofertes d'ocupació pública, que s'han definit sobre la base de les premisses legalment aplicables.  
1.2. L'objecte d'esta convocatòria és regular el procés selectiu per a cobrir, pel procediment d'oposició, en torn lliure, en règim especial d'artistes laboral de duració indefinida, 4 llocs de l'Orquestra de la Comunitat Valenciana, d'ara en avant OCV, que pertanyen a l'oferta d'ocupació pública per a l'any 2022 i 2023, de conformitat amb el detall per instrument que s'indica en l'annex I.  
1.3. Este procés es regirà pel que establix el VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat i, en especial, respecte de la provisió de places que es corresponen amb la prestació de serveis de caràcter artisticomusical; pel Reial decret 1435/85, d'1 d'agost, pel qual es regula la relació laboral especial d'artistes en espectacles públics; pel Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors; per la resta de normes de general i pertinent aplicació, i pel que es disposa en esta convocatòria. Així mateix, en allò no descrit en la normativa anterior, es tindrà en compte el que està establit en el conveni col·lectiu de la Fundació Palau de les Arts Reina Sofia (BOP núm.246, 26.12.2022).  
1.4. Esta convocatòria tindrà en compte el principi d'igualtat de tracte entre homes i dones pel que fa a l'accés a l'ocupació, d'acord amb l'article 14 de la Constitució Espanyola, la Llei orgànica 3/2007, de 22 de març, per a la igualtat efectiva de dones i homes, i el que establix el mateix Pla d'igualtat de Les Arts.  
  
1.5. El procés de selecció garantirà el dret d'accés a l'ocupació pública de les persones interessades, de conformitat amb els principis recollits en l'article 60 de la Llei de funció pública valenciana.  
  
  
2. Característiques del lloc  
2.1. Els grups i nivells professionals corresponents als llocs objecte d'este procés selectiu són:  
  
Grup  
  
Professional Nivell Instrument  
M2 2 Solista Arpa  
M2 5 Tutti Violí I  
M2 5 Tutti Violí II  
M2 5 Tutti Violoncel  
  
2.2. La retribució bruta anual corresponent als llocs objecte d'este procés selectiu és de 62.216 € per a solista i 51.276 € per a tutti per a l'exercici 2024.  
2.3. Les persones que resulten seleccionades es vincularan a Les Arts a través d'un contracte indefinit en règim laboral d'artistes en espectacles públics, acollit al Reial decret 1435/85, d'1 d'agost, amb un període de prova de 6 mesos i estaran subjectes al règim d'incompatibilitats de la Llei 53/1984, de 26 de desembre, d'incompatibilitats del personal al servei de les administracions públiques i la normativa de desplegament.  
Per a la superació del període de prova serà necessària una certificació favorable, emesa per la Comissió de Valoració, tal com s'indica en l'apartat 9.5, respecte a l'execució correcta del lloc de treball.  
  
3. Requisits  
3.1. Aquelles persones que desitgen participar en el procés selectiu hauran de posseir, en el dia de la finalització del termini de presentació de sol·licituds i mantindre fins al moment de la formalització del contracte de treball, en virtut d'una primera o successives citacions segons l'ordre que resulte d'este procés, els requisits següents:  
3.1.1 Tindre nacionalitat espanyola, o ser nacional d'algun de la resta d'estats membres de la Unió Europea, o persones estrangeres amb residència legal a Espanya. No obstant això, podrà presentar candidatura també qualsevol persona que no es trobe en les situacions esmentades de nacionalitat i/o residència, encara que haurà d'obtindre de forma obligatòria la residència legal a Espanya en el termini màxim de 6 mesos des de la data de publicació del resultat d'esta convocatòria, en el cas de ser seleccionada per a cobrir el lloc objecte de la convocatòria.  
  
3.1.2 Tindre capacitat legal per a contractar la prestació del seu treball, d'acord amb el que preveu l'article 7 de l'Estatut dels Treballadors.  
  
3.1.3 Haver complit 16 anys i no haver arribat a l'edat de jubilació.  
  
3.1.4 No incórrer en cap causa d'incompatibilitat que li impedisca l'exercici de funcions en règim general amb una entitat pública.  
3.1.5 Posseir les capacitats funcionals i aptituds físiques i psíquiques que siguen necessàries per a realitzar les funcions o tasques corresponents. Les persones amb diversitat funcional podran participar en el procediment selectiu, en igualtat de condicions que la resta de les persones aspirants, sempre i quan puguen acreditar el grau de diversitat funcional, així com la compatibilitat amb la realització de les funcions o tasques corresponents. Per a estes persones, si prèviament ho han sol·licitat a la instància, l'òrgan tècnic de selecció adaptarà -en la mesura d'allò possible- el temps i mitjans de realització dels exercicis, de manera que gaudisquen d'igualtat de condicions. Aquelles persones que superen les proves selectives hauran d'acreditar, durant el període de prova, mitjançant certificat mèdic oficial, que posseïxen les capacitats i aptituds físiques i psíquiques necessàries per a la realització de les funcions o tasques corresponents.  
3.1.6 Habilitació: no trobar-se inhabilitat/ada per sentència ferma per a exercir funcions semblants a les pròpies de la categoria professional a la qual es pretén accedir. Si es tracta de persones nacionals d'altres estats, no trobar-se inhabilitat/ada o en situació equivalent que impedisca, en els mateixos termes al seu Estat, l'accés a l'ocupació pública.  
3.1.7 En cas d'haver prestat serveis amb caràcter previ en la Fundació Palau de les Arts Reina Sofia, no haver sigut acomiadat/ada disciplinàriament de forma procedent per la Fundació.  
3.1.8 Posseir la titulació exigida de Títol Superior de Música, en l'especialitat de l'instrument que corresponga amb la sol·licitud presentada (violí, violoncel i arpa), o equivalent, segons les equivalències reconegudes per la legislació vigent, i hauran d'acreditar l'homologació en cas de titulació obtinguda en l'estranger, o complir els requisits per a obtindre-la en la data de finalització del termini de presentació de candidatures.  
Els requisits anteriors s'hauran de reunir en referència amb l'últim dia del termini de presentació de sol·licituds, i es mantindran fins a la data de formalització del contracte. El contracte de treball no podrà formalitzar-se amb aquella persona que no acredite que reunix els requisits i condicions exigits en la convocatòria.  
En qualsevol cas, a la data de formalització del contracte, la persona que haja obtingut la titulació a l'estranger i haja sol·licitat dins del termini establit i en la forma escaient l'homologació corresponent, s'entendrà que complix este requisit i haurà d'obtindre la pertinent homologació en el termini màxim de 4 anys.  
En el cas que, una vegada obtinguda l'homologació, esta ho siga per un nivell inferior al requerit en esta convocatòria, degut a les diferents regulacions entre països existents en esta matèria, la persona contractada disposarà d'un termini màxim de 2 anys, des de l'obtenció de l'homologació, per a adquirir la titulació al nivell requerit. En cas de no obtindre-la, esta circumstància suposarà l'extinció contractual immediata segons el que establix l'article 52 de l'Estatut dels Treballadors.  
  
Les Arts, en la mesura de les seues possibilitats, assessorarà i facilitarà el procés dels tràmits corresponents per a l'obtenció de l'homologació corresponent, tot i que serà responsable únic del compliment i obligació d'obtenció d'esta el mateix professor/a contractat/ada.  
3.2. Les persones que superen les proves selectives acreditaran coneixements de valencià mitjançant la presentació d'un dels documents següents:  
a) Títol de Batxillerat o equivalent cursat en la Comunitat Valenciana, amb superació de les assignatures de valencià.  
b) Títol de nivell B1 o equivalent de l'escola oficial d'idiomes de coneixements de valencià.  
c) Certificat de nivell B1 o equivalent de la Junta Qualificadora de Coneixements de Valencià.  
d) Certificat de nivell B1 o equivalent de cieaCOVA.  
Aquelles persones que no puguen acreditar els coneixements esmentats, es comprometran a fer-ho en un termini de dos anys o a realitzar els cursos que, amb esta finalitat, organitze Les Arts.  
  
4. Presentació de sol·licituds: forma i termini  
4.1. Aquelles persones que desitgen participar en este procés selectiu hauran d'emplenar el model de sol·licitud d'inscripció a través del web muv.ac: www.muv.ac/orquestra-de-la-comunitat-valenciana, i caldrà completar el perfil en muv.ac, com a mínim, amb les següents dades i documents:  
a) En l'apartat «Dades personals», dades personals completes.  
b) En l'apartat «Currículum», currículum acadèmic i professional.  
  
c) En l'apartat «Documents».  
c1) Requisit 3.1.1  
Document d'Identitat / Passaport / NIE / Permís de treball i residència  
c2) Requisit 3.1.6  
Declaració jurada de no haver sigut inhabilitat o inhabilitada per sentència ferma per a exercir funcions semblants a les pròpies de la categoria professional a la qual es pretén accedir, o a conseqüència d'haver sigut acomiadat o acomiadada disciplinàriament de forma procedent per Les Arts. Si es tracta de persones nacionals d'altres estats, no trobar-se inhabilitades o en situació equivalent, ni haver sigut sotmeses a sanció disciplinària o equivalent, que impedisca, en els mateixos termes al seu estat, l'accés a l'ocupació pública. Esta declaració s'efectuarà directament durant el procés d'inscripció pel web.  
c3) Requisit 3.1.7  
Diploma escanejat o document acreditatiu de la possessió del títol superior o equivalent de l'instrument al qual es presenta.  
c4) Requisit 3.1.8  
Justificant d'haver procedit al pagament de participació establit en l'apartat 5 d'esta convocatòria.  
La participació d'un/a aspirant en este procés de selecció comportarà per part seua:  
- confirmació que complix els requisits indispensables exigits per a participar-hi.  
- reconeixement de l'autenticitat de la documentació que hi adjunta i de la informació que apareix al seu currículum.  
- acceptació expressa de tot el que s'establix en les bases reguladores d'esta convocatòria.  
- autorització a Les Arts i, si és procedent, per al tractament automatitzat de les seues dades.  
- autorització a Les Arts per a la publicació, a la pàgina web d'esta i al web muv.ac, dels resultats obtinguts en el procés de selecció.  
  
- autorització a Les Arts per a la gravació audiovisual de cadascuna de les proves, d'acord amb el que s'establix en les bases d'esta convocatòria.  
4.2. Totes les persones inscrites hauran d'indicar un compte de correu electrònic a l'efecte de comunicacions.  
El domicili, correu electrònic i telèfons de contacte que s'indiquen en la inscripció es consideraran com els únics vàlids a l'efecte de notificacions, i seran responsabilitat exclusiva de la persona sol·licitant tant els errors en la consignació d'estos, com la no comunicació per escrit a esta entitat de qualsevol canvi de domicili, correu electrònic i/o telèfon de contacte.  
4.3. En cas de no presentar alguna documentació de la manera establida, la persona que no complisca este requeriment no serà contractada i això suposarà la seua expulsió com a candidat/a vàlid/a.  
El control de validesa d'estos documents podrà determinar l'exclusió del procés de les persones que no complisquen algun dels requisits, sense perjudici que Les Arts puga requerir en qualsevol moment a les persones aspirants que aporten els documents originals per a fer-ne la confrontació, fins i tot una vegada haja conclòs el procés selectiu, i eliminar la persona aspirant o rescindir la relació laboral si s'observa alguna irregularitat.  
La consignació de dades falses en la sol·licitud d'esta convocatòria, o la falsedat en la documentació aportada, comportarà l'expulsió automàtica de la convocatòria, sense perjudici de les mesures legals que corresponga adoptar.  
4.4. El termini per a la presentació de sol·licituds és de 20 dies hàbils a comptar a partir de l'endemà de la data de publicació de la convocatòria en el Diari Oficial de la Generalitat Valenciana. Esta convocatòria, a més, es farà pública en la pàgina web de Les Arts i a través de la web muv.ac: www.muv.ac/orquestra-de-la-comunitat-valenciana.  
  
4.5. Durant el procés de selecció i fins a la finalització de les proves, tota la informació que hagen de saber els participants es publicarà en les webs https://ocupacio.lesarts.com/ i www.muv.ac/orquestra-de-la-comunitat-valenciana, i esta publicació serà la notificació a tots els efectes.  
Correspon a les persones aspirants prestar la deguda atenció a la publicació dels llistats, així com a la informació dels terminis i als requeriments que Les Arts poguera fer-los amb caràcter general, cosa que es realitzarà sempre i únicament a través de les webs esmentades.  
Els possibles requeriments personals es faran a través del telèfon o correu electrònic de les persones aspirants, i també serà responsabilitat seua prestar la deguda atenció a estes comunicacions.  
  
5. Pagament de participació  
5.1. Per a inscriure's correctament s'ha d'haver fet el pagament establit i aprovat pels òrgans de govern de l'entitat, en Comissió Executiva de data 19.05.2021.  
5.2. El preu establit és de 25 euros. Este pagament es realitzarà per mitjà de transferència al compte de Les Arts en el banc Caixabank amb les següents dades de transferència:  
IBAN: ES40-7601-0173-7464-2593-9654  
En «Concepte» de la transferència, la persona aspirant haurà de consignar el seu nom i cognoms, número d'identitat i el text «Pagament inscripció OEP OCV-Violí tutti 23», «Pagament inscripció OEP OCV-Cello tutti 23» o bé «Pagament inscripció OEP OCV-Arpa solista 23», segons el procediment al qual es presente la persona candidata.  
En cap cas, este pagament de participació eximirà del tràmit de registre electrònic de la sol·licitud en la web. La manca de justificació de l'abonament d'este preu o de la presentació dins del termini establit i en la forma escaient en la web de la sol·licitud d'inscripció determinarà l'exclusió de la persona aspirant.  
5.3. Exempcions al pagament d'inscripció. Estaran exemptes del pagament:  
a) Les persones que figuren com a demandants d'ocupació durant el termini, com a mínim, de sis mesos anteriors a la data de convocatòria de les proves selectives. Seran requisits per a beneficiar-se de l'exempció que, en el termini del qual es tracte, no hagen rebutjat cap oferta d'ocupació adequada, no s'hagen negat a participar, tret de causa justificada, en accions de promoció, formació o reconversió professional i que, així mateix, no tinguen rendes superiors, en còmput mensual, al salari mínim interprofessional.  
Per tal d'acollir-se a l'exempció, les persones interessades hauran d'acreditar la condició de demandant d'ocupació així com acreditar no haver rebutjat cap oferta d'ocupació adequada i no haver-se negat a participar en accions de promoció, formació o reconversió professional, tot això mitjançant un certificat emés per l'Institut Nacional d'Ocupació o, si escau, pel servei regional d'ocupació que corresponga, i este certificat haurà d'anar acompanyat de l'informe actualitzat de la vida laboral emés per la Tresoreria General de Seguretat Social.  
Pel que fa a l'acreditació de les rendes, es realitzarà amb una declaració jurada o promesa escrita de la persona sol·licitant.  
b) Aquelles persones que siguen membres d'una família nombrosa de caràcter especial o d'una família monoparental de categoria especial, en els termes de l'article 12.1.c de la Llei 40/2003, de 18 de novembre, de protecció a les famílies nombroses. La condició de família nombrosa de categoria especial s'acreditarà mitjançant el títol corresponent actualitzat. S'ha d'adjuntar a la sol·licitud una còpia compulsada o confrontada del carnet de família nombrosa de caràcter especial en vigor.  
Tindran dret a una reducció del 50 % de l'import total les persones que acrediten ser membres de família nombrosa de categoria general. L'acreditació d'esta condició es farà adjuntant a la sol·licitud una còpia compulsada o confrontada del carnet de família nombrosa general en vigor.  
c) Les persones que siguen víctimes d'actes de violència sobre la dona que acrediten esta condició mitjançant qualsevol dels mitjans de prova prevists en la normativa autonòmica contra la violència sobre la dona en l'àmbit de la Comunitat Valenciana.  
d) Les persones amb diversitat funcional igual o superior al 33 %. Esta condició s'acreditarà mitjançant un certificat actualitzat acreditatiu de la discapacitat expedit per l'òrgan competent per a expedir estos certificats. S'acompanyarà la sol·licitud amb una còpia compulsada o confrontada del certificat.  
e) Les persones en situació d'exclusió social, quan esta s'acredite per l'òrgan competent en matèria de benestar social de l'ajuntament de residència.  
Les persones aspirants en les quals concórreguen una o més d'estes circumstàncies ho faran constar a la sol·licitud d'inscripció telemàtica en marcar la casella destinada a l'efecte. Així mateix, hauran d'aportar, en l'apartat corresponent de la web en el moment de la inscripció, la documentació acreditativa d'esta condició dins del termini previst per a la realització de la inscripció.  
5.4. La devolució del pagament no procedirà en els supòsits d'exclusió de les proves selectives per causa imputable a la persona interessada.  
5.5. La manca de la justificació de l'abonament del pagament de participació en el moment de la inscripció determinarà l'exclusió de la persona aspirant.  
5.6. Les persones que superen finalment les proves selectives i que hagen sol·licitat una de les exempcions establides en este apartat hauran de presentar fotocòpia compulsada dels documents acreditatius de l'exempció. En cas contrari, no podran formalitzar el contracte com a personal indefinit de Les Arts, sense perjudici de la responsabilitat en què pogueren haver incorregut per falsedat en la seua sol·licitud de participació.  
  
6. Admissió de les persones aspirants  
6.1. Transcorregut el termini de presentació de sol·licituds, la direcció general de Les Arts, dictarà resolució i declararà aprovat el llistat de persones aspirants admeses i excloses provisionalment, indicant-ne el motiu de l'exclusió, el qual es publicarà en les webs esmentades en l'apartat 4.5.  
6.2. Les persones aspirants disposaran d'un termini màxim de 5 dies hàbils, a partir de l'endemà de la publicació del llistat provisional, per tal d'esmenar els defectes en què hagen pogut incórrer en la sol·licitud o realitzar les al·legacions que consideren pertinents. Transcorregut el termini i vistes les al·legacions, i, si escau, esmenats els defectes, la direcció general de Les Arts dictarà resolució i farà definitiva la relació de persones admeses i excloses a la realització de les proves, la qual es publicarà en les webs esmentades, junt amb la data concreta i hora en què tindran lloc les proves selectives, que, en tot cas, es duran a terme en un termini no inferior a 10 dies hàbils des de la publicació del llistat definitiu. Esta publicació servirà de notificació a efectes d'impugnacions i recursos.  
L'esmena es farà a través de les webs esmentades, en els apartats habilitats a l'efecte.  
  
7. Òrgan tècnic de selecció: tribunal  
7.1. Per a l'execució del procés selectiu, avaluació de la fase d'oposició de les persones aspirants, es constituïx un òrgan tècnic de selecció col·legiat, el qual actuarà sotmés a les causes generals d'abstenció i recusació contingudes en els articles 23 i 24 de la Llei 40/2015, d'1 d'octubre, de règim jurídic del sector públic.  
7.2. El funcionament de l'òrgan tècnic de selecció serà l'establit amb caràcter de precepte bàsic en els articles 15 a 18 de la Llei 40/2015, d'1 d'octubre, de règim jurídic del sector públic, i en allò no previst en estes bases s'aplicarà supletòriament el que disposen els articles 19 a 22 de la llei esmentada per als òrgans col·legiats de l'Administració general de l'Estat.  
7.3. El nomenament de les persones que constituiran l'òrgan tècnic de selecció es farà amb una antelació mínima de 7 dies hàbils a la data d'inici de les proves, mitjançant resolució que es publicarà en la web de Les Arts.  
La composició corresponent es farà d'acord amb el que establix el conveni col·lectiu vigent d'aplicació a l'entitat o, si no n'hi ha, d'acord amb el que està regulat en l'apartat II.11 de la resolució de 27 d'abril de 2022 referenciada.  
7.4. Serà competència de l'òrgan tècnic la resolució de les incidències que durant el transcurs del procés es puguen produir, i vetlarà, també, pel desenvolupament correcte d'este.  
7.5. Si, en qualsevol moment del procés l'òrgan tècnic de selecció té coneixement que alguna de les persones sol·licitants no reunix els requisits exigits, o els mèrits al·legats, haurà de requerir-los per a la seua acreditació. En el cas de no ser acreditats en un termini de 5 dies hàbils des que s'ha fet el requeriment, la persona quedarà exclosa del procés, prèvia indicació de les inexactituds o falsedats formulades per la persona sol·licitant.  
  
8. Procediment de selecció  
8.1. El procediment de selecció serà el d'oposició.  
8.2. La fase d'oposició, consistirà en una audició, amb els exercicis que s'especifiquen en l'annex II i consistirà en dos proves obligatòries, i la primera serà eliminatòria respecte de la segona.  
8.2.1 1a Prova. Primera ronda, obligatòria i de caràcter eliminatori, es realitzarà amb cortina. L'ordre d'actuació de les persones aspirants estarà determinat alfabèticament segons el primer cognom, d'acord amb el sorteig que es realitzarà el mateix dia de l'audició. Totes les persones candidates seran convocades a primera hora per a procedir al sorteig. Este sorteig es farà cada dia que es duguen a terme les audicions.  
  
Durant la celebració de la primera prova cada aspirant es cenyirà a la interpretació estricta del programa exigit pel tribunal. L'incompliment d'esta disposició determinarà, per a la persona aspirant, la impossibilitat de continuar amb les proves d'audició.  
Finalitzada la primera prova, el tribunal estendrà acta amb el llistat de persones presentades i indicarà apte/a o no apte/a. Seran considerades aptes les persones que obtinguen el 50 % dels vots del tribunal. Este llistat es publicarà a la finalització de la prova en les pàgines web indicades en l'apartat 4.5. i als taulers habilitats a l'efecte.  
  
8.2.2 2a Prova. Segona ronda, obligatòria i de caràcter eliminatori, es realitzarà sense cortina. Les persones que hagen passat la primera prova realitzaran la segona prova. L'ordre de citació serà alfabètic i començarà per la lletra del primer cognom, d'acord amb el sorteig que es realitzarà el mateix dia de l'audició. Totes les persones candidates seran convocades a primera hora per a procedir al sorteig. Este sorteig es farà cada dia que es duguen a terme les audicions.  
  
La segona prova podrà consistir en un o dos exercicis, en funció de l'instrument, segons es detalla en l'annex II.  
L'exercici a realitzar es puntuarà de l'1 al 10 per cadascuna de les persones que componen el tribunal. La puntuació final de cada candidat/a s'obtindrà de la mitja de les puntuacions assignades per cada membre del tribunal.  
El vot serà secret i es farà una vegada haja acabat l'exercici.  
Finalitzada la segona prova, el tribunal estendrà acta amb el llistat de persones presentades i hi indicarà la puntuació obtinguda. Este llistat serà publicat a la finalització de la prova en les pàgines web esmentades en l'apartat 4.5. i als taulers habilitats a l'efecte.  
8.2.3 3ª Prova. Tercera ronda: facultativa. La seua celebració és competència del tribunal, sempre que hi haja més persones aprovades que llocs a cobrir. Consistirà en la interpretació d'alguna de les parts del programa indicat en l'annex a decisió de tribunal, el qual acordarà el sistema de puntuació i en deixarà constància en l'acta corresponent.  
  
Finalitzada esta tercera prova, si escau, el tribunal estendrà acta amb el llistat de persones que s'hi han presentat i indicarà la puntuació obtinguda. Este llistat es publicarà a la finalització de la prova en les pàgines web indicades en l'apartat 4.5. i als taulers habilitats a l'efecte.  
  
8.3. En l'annex I s'establixen les dates en què tindran lloc les proves d'audició per a cada instrument.  
No es proporcionaran còpies de cap dels extractes orquestrals: les persones candidates els hauran d'obtindre pels seus mitjans.  
  
En cada exercici, el tribunal es guarda la potestat de posar-ne fi en el moment que considere oportú.  
Queda prohibit l'ús de telèfons mòbils, tant per a totes les persones que formen part del tribunal com per als participants, durant la realització de les proves per tal d'impedir qualsevol tipus de comunicació entre el tribunal i/o participants i qualsevol persona externa a este, amb la finalitat d'evitar distraccions i aconseguir la major imparcialitat possible de les proves.  
Es procedirà a la gravació audiovisual de cada prova (primera i segona) de cada aspirant, a l'efecte corresponent del contingut del desenvolupament de la prova i possibles reclamacions, sense que esta gravació puga tindre altres finalitats que les indicades en este apartat.  
  
Seran excloses les persones que no es presenten el dia de la prova al lloc i l'hora que s'haja establit a l'efecte, o bé que es presenten quan ja s'hagen iniciat les proves.  
El tribunal podrà requerir, en qualsevol moment del procés, l'acreditació d'identitat de les persones aspirants. Així mateix, si tinguera coneixement que algun/a dels/de les aspirants no complix qualsevol dels requisits exigits en la convocatòria, prèvia audiència a la persona interessada, haurà de proposar la seua exclusió.  
Si el tribunal ho considera oportú podrà sol·licitar d'algun/a aspirant la repetició de tota o part de l'audició (alguna obra, passatge, reinterpretar un fragment, concert, etc.) en qualsevol de les proves.  
  
9. Resultat final  
9.1. Finalitzada l'oposició es publicarà el llistat provisional de persones candidates amb el resultat de la prova d'oposició, amb el detall de primera i segona prova, el qual inclourà la puntuació corresponent obtinguda. Esta publicació es realitzarà pels mitjans esmentats en l'apartat 4.5. A partir de la data de publicació, es comptarà amb un termini de 5 dies hàbils per a possibles reclamacions. Finalitzat el termini per a la presentació de reclamacions, es publicarà el llistat definitiu d'aspirants amb la puntuació pels mateixos mitjans.  
9.2. Es configurarà una relació de les persones aspirants que hagen arribat a la puntuació mínima de 4 punts en l'oposició, ordenada per puntuació de major a menor, i es consideraran les persones seleccionades per a ocupar els llocs objecte d'esta convocatòria, aquelles que hagen obtingut les puntuacions més altes per l'ordre corresponent, i sempre que la puntuació de la fase d'oposició obtinguda siga igual o superior a 7 punts. Este llistat serà publicat per resolució de la Direcció general de Les Arts, a proposta de l'òrgan tècnic de selecció i es publicarà tant en el Diari Oficial de la Generalitat Valenciana com en les webs habilitades a l'efecte.  
9.3. En cas d'empat, es resoldrà pel vot de qualitat del president/a del tribunal.  
9.4. La convocatòria podrà declarar-se deserta si no existix cap candidat/a que haja obtingut la puntuació mínima requerida.  
9.5. La persona que resulte seleccionada, d'acord amb el que s'ha estipulat en l'apartat 2.3., serà contractada amb caràcter indefinit i haurà de superar un període de prova de 6 mesos.  
9.6. En cas que alguna de les persones candidates no presente la documentació corresponent, no complisca els requisits exigits, renuncie, o si la certificació emesa per la Comissió de valoració pel que fa a l'execució correcta del lloc de treball durant el període de prova és desfavorable, el lloc s'adjudicarà a la següent persona candidata de la relació a la qual es referix el punt 9.2.  
La Comissió de valoració estarà formada per:  
- La Direcció Artística.  
- La persona que ostente la Direcció Musical de l'OCV.  
- Els i les Principals de la secció que corresponga al candidat/a, els quals hauran recopilat també l'opinió de tota la secció.  
- La persona que ostente el càrrec de Concertino o bé, si hi manca, Concertino Associat.  
- I la Comissió Artística.  
Durant el període de prova, la persona contractada amb caràcter indefinit serà valorada per esta comissió, la qual emetrà la seua valoració del candidat/a amb caràcter previ al compliment dels 6 mesos, i n'informarà la Direcció de Les Arts.  
  
10. Normes finals  
10.1. Les persones que participen en les proves corresponents hauran d'observar, en tot moment, les instruccions de les persones que componen el tribunal, o del personal ajudant de Les Arts, durant la celebració d'estes i, en especial, assumiran i compliran totes les mesures higièniques i sanitàries que siguen exigides per l'entitat com a conseqüència de la Covid-19. Qualsevol alteració en el desenvolupament normal de les proves per part d'alguna de les persones aspirants, quedarà reflectida a l'acta corresponent, i este/a aspirant podrà continuar l'exercici amb caràcter condicional mentre el Tribunal resolga sobre l'incident.  
  
10.2. Qualsevol de les actuacions adoptades per l'òrgan tècnic de selecció derivades del procés selectiu, podrà ser impugnada pels/per les interessats/ades en els casos i en la forma establits per la normativa d'aplicació.  
10.3. Les despeses de desplaçament i estada a València corren a càrrec dels aspirants. Els aspirants disposaran d'un espai comú per a preparar-se abans de la seua intervenció. En la mesura que siga possible, s'intentarà que l'espai per a practicar en els últims deu minuts siga d'ús individual.  
10.4. Les persones candidates utilitzaran, en totes les proves de les audicions, l'instrument que utilitzarien si, efectivament, s'incorporen a Les Arts. Si finalment, una vegada incorporada la persona, haguera de canviar d'instrument, este no podrà ser d'inferior qualitat al que s'ha utilitzat en l'audició i s'haurà de notificar amb dos mesos d'antelació a l'inici de la seua contractació a la Direcció de Les Arts.  
En el cas específic de l'audició d'Arpa, totes les proves es realitzaran amb l'arpa que l'Orquestra de la Comunitat Valenciana pose a disposició de les persones aspirants per a l'audició.  
10.5. Es posarà a disposició dels aspirants que ho desitgen un/a pianista acompanyant, que sols estarà a disposició durant la realització de la prova.  
  
11. Borsa d'ocupació resultant  
11.1. De conformitat amb la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, com també als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat, del resultat d'este procés selectiu es constituirà una borsa d'ocupació per instrument de la qual formarà part el personal que haja participat en les proves d'accés, haja superat la primera part eliminatòria de la fase d'oposició, i haja obtingut en la segona prova la nota mínima de 4 punts, però no haja resultat seleccionat/ada.  
11.2. Per al lloc de violí es constituirà una borsa genèrica de violí tutti.  
11.3. L'ordre que correspondrà a cada persona que passe a formar part de la borsa, estarà determinat per la puntuació aconseguida, que, en qualsevol cas, haurà de ser d'un mínim de 4 (nota de tall) de la fase d'oposició, i es crearà un llistat per instruments inclosos en esta convocatòria per ordre de prioritat de major a menor puntuació.  
11.4. La vigència d'esta borsa començarà a comptar a partir de la publicació en el Diari Oficial de la Generalitat Valenciana de la constitució de la borsa d'ocupació, i tindrà caràcter indefinit fins a la constitució d'una nova borsa, cosa que deixarà sense efecte la borsa o borses existents fins a eixa data per al mateix lloc.  
11.5. La borsa d'ocupació creada a l'efecte servirà per a la contractació per una duració determinada, per a una o diverses produccions/projectes, o per a un temps determinat, per una temporada o pel temps en què una producció i/o programa estiga en cartell, o per a contractacions temporals de substitució, totes elles autoritzades per la Conselleria que tinga assignades competències en matèria d'hisenda de conformitat amb el Reial decret 1435/1985, d'1 d'agost, pel qual es regula la relació laboral especial de les persones artistes que desenvolupen la seua activitat en les arts escèniques, audiovisuals i musicals, així com de les persones que realitzen activitats tècniques o auxiliars necessàries per a l'execució d'esta activitat i, en allò que no hi està previst, d'acord amb les causes establides en el Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors.  
11.6. S'haurà de respectar la duració màxima prevista en la legislació laboral per a cada modalitat de contracte laboral que resulte d'aplicació per a la cobertura temporal dels llocs o necessitats referits.  
11.7. En allò no previst en este apartat, serà d'aplicació el que establix la Resolució de 27 d'abril de 2022, així com les bases de funcionament de les borses d'ocupació temporal que hagen sigut negociades amb la representació legal de la plantilla de Les Arts i publicades en el Diari Oficial de la Generalitat Valenciana i en el portal de transparència de l'entitat.  
  
12. Tractament de dades personals  
D'acord amb el que establix el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE (Reglament general de protecció de dades), i la Llei orgànica 3/2018, de 5 de desembre, de protecció de dades personals i garantia dels drets digitals, les dades facilitades a través d'esta inscripció a l'oferta d'ocupació seran incorporades a un fitxer denominat Nòmines, personal i recursos humans titularitat de Palau de les Arts Reina Sofia, Fundació de la Comunitat Valenciana, a fi de formar part en els processos de selecció de personal que realitze l'entitat. Les dades es conservaran durant el període de temps que es requerisca per al procés de selecció i no seran cedides tret d'obligació legal.  
  
Estes dades seran utilitzades amb l'única finalitat de fer-vos participar en els processos de selecció de personal realitzats per Palau de les Arts Reina Sofia, Fundació de la Comunitat Valenciana.  
En cas de produir-se alguna modificació en les dades de les persones participants, s'han de comunicar immediatament.  
Així mateix, s'informa que, en qualsevol moment, les persones aspirants poden exercir els drets d'accés, rectificació, supressió, portabilitat, limitació o oposició al tractament de les seues dades, així com retirar el consentiment prestat o de formular reclamacions davant de l'autoritat de control. Estes accions podran exercir-se enviant la sol·licitud per correu electrònic a rwvy@fevaouu.gba o per correu postal a l'avinguda del Professor López Piñero (Historiador de la Medicina) 1, 46863 València.  
  
  
València, 4 de març de 2024.- El director general: Jorge Juan Culla Bayarri.  
  
  
  
ANNEX I  
Llocs convocatòria  
  
 Codi lloc Denominació Grup.Prof. I nivell Data audició  
1 4014 Solista (arpa) A3-8 44.06.2024  
2 4068 Tutti (primer violí) H7-9 97.06.2024  
i 08.06.2024  
3 4087 Tutti (segon violí) M2-5   
4 4102 Tutti (violoncel) F0-3 16.06.2024  
  
  
  
  
ANNEX II  
Audició  
  
ARPA SOLISTA  
  
1. Bartók: Concert per a orquestra. 4t moviment, Intermezzo interrotto, des del compàs 42 fins al compàs 58.  
5é moviment, Finale, des del compàs 345 al final.  
2. Berlioz: Symphonie fantastique. Un Bal, Valse complet (Arpa I)  
3. Donizetti: Lucia di Lammermoor. Acte I, núm. 2, Scena e Cavatina.     
4. Mascagni: Cavalleria rusticana, Siciliana (Arpa interna)  
5. Ravel: Tzigane. Quasi cadenza, del núm. 4 al 5, del núm. 21 al 22.  
6. Rimski-Kórsakov: Capriccio espagnol \*. 4t moviment, Scena e Canto gitano, Cadència i 5é moviment,  
Fandango asturiano.  
7. R. Strauss: Salome. Dansa de Salome. Des de 10 compassos abans de la lletra Q fins a 1 compàs després de V.  
8. Txaikovski: El llac dels cignes. Acte II Cadència.  
9. Verdi: La forza del destino, Obertura.  
10. Wagner: Tristan und Isolde. Mort d'Isolde.  
11 A. Wagner: Tannhauser. Acte I, 2a escena.  
11 B. Wagner: Die Walküre. Acte III, 3a escena  
  
  
VIOLÍ I i VIOLÍ II TUTTI  
  
Un concert (Primer moviment SENSE cadència) a elegir entre:  
 a) Mozart: Concert per a violí núm. 4, K 218, en re major.  
b) Mozart: Concert per a violí núm. 5, K 219, en la major.  
  
Primer moviment, amb cadència, d'un concert, a elegir entre els següents:  
a) Beethoven: Concert per a violí, opus 61, en re major.  
b) Brahms: Concert per a violí, opus 77, en re major.  
c) Txaikovski: Concert per a violí, opus 35, en re major.  
d) Sibelius: Concert per a violí, opus 47, en re menor.  
  
Passatges orquestrals:  
1. Brahms: Simfonia núm. 4 (4.º moviment, des del compàs 33 al compàs 80).  
2. Mahler: Simfonia núm. 5.  
1r moviment: des del número 7 fins a l'11.  
2n moviment: des de l'inici fins a 7 compassos abans de 5.  
3. Mendelssohn: Simfonia núm. 4 (1r moviment, de l'inici al compàs 50 i del 90 a 110).  
4. Mozart: Simfonia núm. 39 (4t moviment, Finale, des de l'inici al compàs 41).  
5. Schumann: Simfonia núm. 2 (2n moviment, des de l'inici al compàs 48).  
6. R. Strauss: Don Juan (des de l'inici al compàs 35, de 50 a 62).  
7. Verdi: Aida (Acte IV, Finale, Andantino (Orchester Probespiel de Schott, pàgina 72).  
8. Verdi: Falstaff  
VIOLÍ I:  Acte I, des de 8 compassos després del 13 fins al 14.  
VIOLÍ II: Acte II, des de 5 compassos després de 46 fins al 48.  
9. Verdi: La forza del destino, Obertura (des de la lletra A fins a Tempo Primo abans de B, de 8 compassos abans de lletra E fins a F, d'N fins a O i des de P fins al final).  
10. Wagner: Siegfried (Acte III, 3a escena, set compassos abans del número 58 fins a cinc després del 58).  
11. Wagner: Die Walküre (Acte II, introducció, des de l'inici al compàs 74).  
  
  
VIOLONCEL TUTTI  
  
Haydn: Concert en re menor, Exposició Primer moviment amb cadència (M. Gendron)  
  
Primer moviment d'un concert romàntic a elegir entre els següents:  
a) Dvoák: Concert per a violoncel  
b) Schumann: Concert per a violoncel  
   
Passatges orquestrals:  
1. Beethoven: Simfonia núm. 5 (2n moviment)  
2. Brahms: Simfonia núm. 2 (2n moviment)  
3. Mendelssohn-Bartholdy: Ein Sommernachtstraum (Scherzo d'N a O)  
4. Mozart: Le nozze di Figaro (Obertura)  
5. Verdi: Requiem (núm. 3 Offertorium)   
6. Wagner: Tristan und Isolde (Preludi)  
7. Wagner: Die Walküre (Passatge de tutti, 2 Akt)  
8. Txaikovski: Simfonia núm. 6 (2n moviment)  
9. R. Strauss: Der Rosenkavalier (3 Akt Aufzug - Inici de l'acte 3 fins al número 15 d'asssaig)\*  
10. Verdi: I vespri siciliani (Simfonia de D a E)\*  
  
L'Orquestra de la Comunitat Valenciana no proporcionarà còpies de cap dels extractes orquestrals. Els passatges estan inclosos en el llibre Orchester Probespiel (Schott), tret dels marcats amb asterisc.